Suid-Afrika se boulers het Donderdag hul aanpasbaarheid gewys, maar ’n ou kwaal – die onvermoë om die uitklophou te plant – het die skaal net-net in Sri Lanka se guns geswaai aan die einde van die eerste dag se spel.
Suid-Afrika sou aan die begin van spel tevrede gewees het met dié totaal, maar gegewe dat die tuisspan op 176/8 gestruikel het, was 287 toe ’n baie goeie poging deur Sri Lanka.
Suid-Afrika is vroeër gevra om eerste te boul en die Proteas se gevreesde naatboulaanval het aanvanklik gesukkel op ’n lewelose blad.
Shamsi (3/91) het die druk van die ander kant af laat oplaai en was bitter ongelukkig om nie meer sukses te behaal nie. Hy het die kolwers gereeld geklop en baie meer probleme vir die kolwers as die eerstekeuse-draaier, Keshav Maharaj (0/49), geskep.
Die Sri Lankaanse aanvangskolwer Dimuth Karunaratne (158* van 222 balle; 13x4, 1x6) verdien groot lof vir sy vertoning. Terwyl sy spanmaats om hom gesneuwel het, het hy amper nooit in die moeilikheid gelyk nie.
Hy het egter 48 lopies om die 9de paaltjie saam met Suranga Lakmal (10) versamel, voor hy en die laaste man, Lakshan Sandakan, 63 om die laaste paaltjie gevoeg het.
“Ek dink die naatboulers was uitstekend en Keshav het ook goed geboul. Ek dink ons het as ’n eenheid presteer.”